શ્રી ભૈય્યાજી જોશીએ જણાવ્યું હતું કે, પરિવાર વ્યવસ્થાને સુદૃઢ બનાવવા માટે સંઘે કુટુંબ પ્રબોધનનું કામ હાથમાં લીધું છે. વ્યક્તિના નિર્માણમાં તેના પરિવારની ભૂમિકા ખૂબ જ મહત્ત્વપૂર્ણ રહેલી છે. બાળકોને સંસ્કાર અને જીવનદૃષ્ટિ પરિવારમાંથી જ મળે તો તેમનો વિકાસ યોગ્ય રીતે થાય છે. પરિવાર સમાજ જાગરણનું કેન્દ્ર બને તેના માટે સંઘના સ્વયંસેવકો કાર્ય કરી રહ્યા છે. સંઘ કાર્યના માધ્યમ થકી લગભગ ૨૦ લાખ પરિવારો સુધી પહોંચ્યો છે. એક અનુમાન મુજબ સવા કરોડ લોકો સંઘના સંપર્કમાં આવ્યા છે. સમાજમાં સકારાત્મક વાતાવરણનું નિર્માણ કરવા માટે કુટુંબ પ્રબોધનના કાર્યને આગળ વધારવાની જરૂર છે.